《瓜步》
宋代·刘攽

苍苍林表山，下惟瓜步水。忆昔魏皇帝，百万尝驻此。

饮马江水魏，扬旌朔风起。经营竟无成，叹咤有遗耻。

去去常畏人，闵默垂五纪。大江限南北，天意固偶尔。

奈何奸雄才，割据争虎视。不有神武功，畴能混书轨。

吾闻清流战，王业实基始。楼船蔽空来，天堑才一苇。

此时东流波，不足投马箠。煌煌轩台威，凛凛向千祀。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。